b'\n_START_ARTICLE_\nKrimen\n_START_PARAGRAPH_\nAng krimen, kabuhungan o sala ay isang gawaing mapaparusahan ng batas o itinuturing na masamang gawain.  Isa itong paglabag sa pangkaraniwang batas o batas publiko  (halimbawa na ang itinatadhana ng Kodigo Penal o Binagong Kodigo Penal o sistemang legal).  Maaari rin itong isang pagtrato o kalagayang hindi makatarungan o hindi makabatas.  Mabibigyang kahulugan din ito bilang isang maling gawaing itinuturing ng isang estado o ng Kongreso bilang isang pelonya (felony sa Ingles) o isang kasalanang hindi gaanong mabigat (misdemeanor sa Ingles, na may kahulugang "pag-uugaling masama") na ang parusa ay maaaring multa o pagkakakulong sa lokal na kulungan.  Sa pangkalahatang diwa, ang krimen ay kinabibilangan ng lahat ng mga paglabag, subalit sa diwang limitado ay nakatuon lamang sa pelonya.'